สคบ.ย้ำเตือน ‘เบบี้คริสตัล’ เป็น สินค้าห้ามขาย ประสานแพลตฟอร์มออนไลน์ ไม่ให้นำมาขาย มีโทษจำคุก 3 ปี ปรับ 600,000 บาท และหากผู้บริโภคได้รับอันตรายสาหัส จำคุก 5 ปี ปรับ 1,000,000 บาท
นายธสรณ์อัฑฒ์ ธนิทธิพันธ์ เลขาธิการคณะกรรมการคุ้มครองผู้บริโภค (สคบ.)กล่าวว่า กรณีที่ปรากฏเป็นข่าวโพสต์เตือนภัย เด็กเผลอกินเบบี้คริสตัล และทำให้ลำไส้อุดตันต้องเข้าไอซียูนั้น ได้สั่งการให้เจ้าหน้าที่ตรวจสอบข้อเท็จจริงในเรื่องดังกล่าว พบว่าผู้เสียหายได้ซื้อสินค้ามาจาก ‘แพลตฟอร์มออนไลน์’ ซึ่ง สคบ.ได้ประสานงานกับผู้ประกอบธุรกิจแพลตฟอร์มออนไลน์ต่าง ๆ ในการบังคับใช้กฎหมายเพื่อเป็นการป้องปรามผู้ประกอบธุรกิจ มิให้นำสินค้าที่ผิดกฎหมายมาเสนอขายในแพลตฟอร์ม โดยเฉพาะอย่างยิ่งสินค้าที่เป็นอันตรายต่อผู้บริโภคทั้งนี้ สคบ.ได้แจ้งเตือนให้ผู้ปกครองได้ดูแลบุตรหลานอย่างใกล้ชิด และตระหนักถึงอันตรายของ ‘เบบี้คริสตัล’ (ตัวดูดน้ำ) ซึ่งหากเด็กเผลอกินเข้าไปจะพองตัวได้ภายในระยะเวลาตามสภาพการย่อยในร่างกายของมนุษย์ได้ถึง 5 เท่า มีลักษณะเหนียว ไม่แยกหรือแตกร่วน และไม่มีการย่อยตัว ทำให้เกิดการผิดปกติต่อระบบการย่อยและการขับถ่าย ทำให้ลำไส้อุดตันได้หากผู้ใด ผลิตเพื่อขาย สั่ง หรือนำเข้ามาในราชอาณาจักรเพื่อขาย หรือขายสินค้ามีโทษจำคุกไม่เกิน 3 ปี หรือปรับไม่เกิน 600,000 บาท หรือทั้งจำทั้งปรับ และกรณีที่ผู้บริโภคเกิดอันตรายแก่กาย สุขภาพอนามัย หรือจิตใจของผู้อื่นจากสินค้า เบบี้คริสตัล (ตัวดูดน้ำ) มีโทษจำคุกไม่เกิน 4 ปี หรือปรับไม่เกิน 800,000 บาท หรือทั้งจำทั้งปรับ หากได้รับอันตรายสาหัส มีโทษจำคุกไม่เกิน 5 ปี หรือปรับไม่เกิน 1,000,000 บาท หรือทั้งจำทั้งปรับ และถ้าถึงแก่ความตาย มีโทษจำคุก ตั้งแต่ 1 ปี ถึง 10 ปี หรือปรับตั้งแต่ 200,000 บาท ถึง 2,000,000 บาท หรือทั้งจำทั้งปรับ ตามพระราชบัญญัติคุ้มครองผู้บริโภค พ.ศ. 2522ทั้งนี้ ผู้ใดพบเห็นการขาย“เบบี้คริสตัล (ตัวดูดน้ำ)" สามารถแจ้งเบาะแส ได้ที่สายด่วน สคบ. 1166 และผ่านระบบออนไลน์ ได้ที่ "ระบบร้องทุกข์ผู้บริโภค" (https://complaint.ocpb.go.th) หรือ โมบายแอปพลิเคชัน "OCPB Connect" ได้ตลอด 24 ชั่วโมง หรือสถานีตำรวจในท้องที่